Νίκη Βόλου (ποδόσφαιρο ανδρών)

Ιστορικό

Η Νίκη Βόλου ιδρύθηκε στις 19 Αυγούστου 1924, ως Γυμναστικός Σύλλογος Προσφύγων Βόλου ή Προσφυγική, από Έλληνες πρόσφυγες που ήρθαν από τη Μικρά Ασία.
H Νίκη συμμετείχε για πρώτη φορά στο πρωτάθλημα της πρώτης κατηγορίας πριν την θέσπιση της Α' Εθνικής, καθώς το 1953-54 αναδείχθηκε νικήτρια του Βορείου ομίλου και αυτό της έδωσε το εισιτήριο για την τελική φάση του πρωταθλήματος της Εθνικής Κατηγορίας 1953-54, στην οποία συμμετείχαν έξι ομάδες (Αθήνας (2) - Πειραιά - Θεσσαλονίκης - Βορράς - Νότος) και κατέκτησε την 5η θέση με 16 βαθμούς, μπροστά από την Παναχαϊκή που τελείωσε το πρωτάθλημα με 13. Η Νίκη κέρδισε για πρώτη φορά την άνοδό της στο πρωτάθλημα της Α΄ Εθνικής ποδοσφαίρου Ανδρών το 1961 όπου είχε 5 σερί συμμετοχές στη μεγάλη κατηγορία. Το 1966 υποβιβάστηκε στη Β΄ εθνική και από τότε προσπαθούσε να ξανακερδίσει την άνοδό της στη μεγάλη κατηγορία, κάτι που τελικά κατάφερε 48 χρόνια αργότερα, την περίοδο 2014-15.
Το 1976 κατέκτησε το Κύπελλο Ερασιτεχνών. Το 1981 η καλή πορεία της Νίκης συνεχίζεται δίχως να μπορεί να ανέβει όμως στην  Α΄ Εθνική ενώ τον επόμενο χρόνο η απόδοσή της πέφτει και τερματίζει στη μέση της βαθμολογίας. Αυτή την περίοδο εμφανίζονται αρκετά Διοικητικά προβλήματα με την παραίτηση του Προέδρου του Δ.Σ. Το 1983 σε μια προσπάθεια ανάκαμψης δίνεται ιδιαίτερη βαρύτητα στην ομάδα των «εφήβων». Εκείνη τη χρονιά στις 19 Ιουλίου η ομάδα έδωσε αγώνα μπαράζ για την παραμονή , με αντίπαλο τον Αιολικό Μυτιλήνης στο Γήπεδο της Λεωφόρου Αλεξάνδρας, παρουσία 25.000 θεατών με την Νίκη να επικρατεί έπειτα από το τελικό 2-2 στην διαδικασία των πέναλτι και να παραμένει στην Β’ Εθνική.
Το 1984 είναι μια από τις χειρότερες χρονιές της Νίκης. Το ηθικό της ομάδας είναι πολύ χαμηλό ενώ και οι επιδόσεις της δεν είναι ικανοποιητικές. Αυτή την περίοδο λαμβάνονται αποφάσεις μοιραίες για την ομάδα καθώς παύει να υπάρχει το καθεστώς των 2 ομίλων στην Β’ εθνική με την ταυτόχρονη μείωση των ομάδων σε 20, με αποτέλεσμα η ομάδα να βρεθεί στην Γ’ Εθνική. Το 1985 βρίσκει την ομάδα στον Βόρειο Όμιλο της Γ’ Εθνικής Η αγωνιστική της πορεία χαρακτηρίζεται καλή , ιδιαίτερα στα τελευταία παιχνίδια ενώ η Διοίκηση προωθεί νέους στην ομάδα. Το 1986 παρά την καλή της πορεία κατατάσσεται 3η στην κατηγορία της. Στις 26 Ιανουαρίου 1986 γίνεται αγώνας ανάμεσα στη Νίκη και τον Ολυμπιακό Βόλου με τις δυο ομάδες να ισοβαθμούν στις πρώτες θέσεις της βαθμολογίας, με το τελικό σκορ 2-0 και παρουσία 10.000 και πλέον φιλάθλων. Το 1987 η Νίκη κατατάσσεται 3η και χάνει την άνοδο στην Β’ Εθνική για μόλις 1 βαθμό. Κάτι όμως που το πετυχαίνει την επόμενη χρονιά κατακτώντας την 2η θέση. Το 1989 καταφέρνει να παραμείνει στην Β΄ Εθνική με τους Διοικητικούς παράγοντες να τονίζουν την ανάγκη μεγαλύτερης στήριξης από τον κόσμο. Η δεκαετία αυτή κλείνει ανεπιτυχώς καθώς η ομάδα υποβιβάζεται στην Γ’ Εθνική έπειτα από μια κακή πορεία η οποία δεν άλλαξε παρά τις διαδοχικές αλλαγές προπονητών.
Η τελευταία δεκαετία του αιώνα βρίσκει τη Νίκη στην Γ’ Εθνική. Οι φίλαθλοι παρ’ ότι απογοητευμένοι κάθε φορά που αυτή προσπαθεί να ξεφύγει από την μετριότητα. Στις 22 Μαΐου 1991 η ομάδα δίνει αγώνα μπαράζ στην Καρδίτσα με αντίπαλο τη Λαμία παρουσία των φιλάθλων, η Νίκη κερδίζει 3-1 στα «πέναλτι» και παραμένει στην Γ’ Εθνική. Η επόμενη χρονιά είναι μια από τις χειρότερες στη ιστορία της Νίκης αφού υποβιβάζεται στην Δ’ Εθνική. Οι φίλαθλοι, η Διοίκηση και οι παίκτες συγκεντρώνουν τις δυνάμεις τους για μια καλύτερη πορεία. Το 1993 η Νίκη κερδίζει την επάνοδο στην επαγγελματική κατηγορία πετυχαίνοντας κατά μέσο όρο 3 γκολ ανά αγώνα. Η καλή πορεία συνεχίζεται και το 1994 που βρίσκει τη Νίκη πρωταθλήτρια Χειμώνα , δίχως όμως να έχει την ανάλογη συνέχεια με αποτέλεσμα να μην τα καταφέρει και να καταταχθεί 3η στον Βόρειο Όμιλο της Γ’ Εθνικής. Την περίοδο 1994-1995 η ομάδα τερματίζει στην 9η θέση της τελικής κατάταξης , έχοντας παρ’  όλα αυτά ικανοποιητική παρουσία σε πολλούς αγώνες. Χαρακτηριστική η επικράτηση με 4-0 επι της πρωτοπόρου Καστοριάς. Το 1996 η Νίκη επανακάμπτει στην Β’ Εθνική κατακτώντας την πρώτη θέση στον όμιλό της. Είναι η χρονιά που βάση νομοθεσίας η ομάδα γίνεται ΠΑΕ. Το 1997 η Νίκη αρχίζει να ονειρεύεται την δόξα του παρελθόντος αφού καταλαμβάνει την 6η θέση στη βαθμολογία της Β’ Εθνικής με τον Παφλιά να αναδεικνύεται 1ος σκόρερ στην κατηγορία. Το 1998 αναπτερώνει και πάλι τις ελπίδες των φιλάθλων τερματίζοντας στην 5η θέση φτάνοντας ένα βήμα πριν την Α’ Εθνική. Το 1999 καταλαμβάνει την τελευταία θέση του της Β' Εθνικής και υποβιβάζεται στην Γ’ Εθνική.
Το 2000 και έπειτα από αγώνες με το Λεωνίδιο Αρκαδίας η Νίκη υποβιβάζεται στην Εθνική Ερασιτεχνική Κατηγορία και η ομάδα επανέρχεται στον Γυμναστικό Σύλλογο Νίκη. Η νέα χιλιετία βρίσκει την Νίκη στην Εθνική Ερασιτεχνική Κατηγορία. Το 2000 τερματίζει στην 3η θέση ενώ το 2001 καταφέρνει να επανέλθει στην  Γ’ Εθνική κατακτώντας την 1η θέση στον όμιλό της. Το 2002 τερματίζει 4η και εξασφαλίζει την επάνοδό της στην Β’ Εθνική Κατηγορία. Τις δυο επόμενες χρονιές παρουσιάζει πολύ καλό αγωνιστικό πρόσωπο και τερματίζει στην 4η και στην 6η θέση της βαθμολογίας, χάνοντας την άνοδο στην Α’ Εθνική στις λεπτομέρειες. Στις 22 Δεκεμβρίου 2005 η ομάδα πετυχαίνει μια σπουδαία νίκη για τον θεσμό του Κυπέλλου Ελλάδος αποκλείοντας με σκορ 1-4 εκτός έδρας τον Ιωνικό με τον Σαϊτιώτη να πετυχαίνει 3 γκόλ και τα μέσα της εποχής να αποθεώνουν την ομάδα. Την xρονιά εκείνη η Νίκη έφτασε μέχρι τα Προημιτελικά του θεσμού. Την περίοδο 2005-2006 η ομάδα τερματίζει στην 10η θέση με 38 βαθμούς ενώ την επόμενη χρονιά (2006-07) την 18η με 32 βαθμούς και υποβιβάζεται στην Γ’ Εθνική.
Εκεί παρέμεινε μέχρι και το τέλος αυτής της δεκαετίας παρουσιάζοντας μέτριο αγωνιστικό πρόσωπο και με πολλά και έντονα Διοικητικά προβλήματα. Την περίοδο 2011-12  προβιβάστηκε και πάλι στο πρωτάθλημα της Β΄ εθνικής μέσω μπαράζ, ενώ την επόμενη χρονιά (2013-14) έπειτα από τους αγώνες play-off κατέκτησε την πρώτη θέση που την οδήγησε στη Σούπερ Λιγκ, έπειτα από 48 χρόνια απουσίας. Δυστυχώς όμως για τον θεσσαλικό σύλλογο, στις 10 Δεκεμβρίου 2014 αποχώρησε από το πρωτάθλημα λόγω αδυναμίας της διοίκησης να καλύψει τις οικονομικές υποχρεώσεις που είχαν δημιουργηθεί, με αποτέλεσμα να αποχωρήσουν ως ελεύθεροι όλοι οι ποδοσφαιριστές που ανήκαν στο έμψυχο δυναμικό του. 
Από το 2015 αγωνίστηκε για μια τετραετία στη Γ' Εθνική Ερασιτεχνική. Την περίοδο 2018-19 τερμάτισε στην δεύτερη θέση του 4ου ομίλου, χάνoντας στην ισοβαθμία την πρώτη θέση και την απ ευθείας άνοδο στη Football League. Στη συνέχεια ηττήθηκε στους αγώνες μπαράζ μεταξύ δευτεραθλητριών από την ομάδα του Θεσπρωτού. Προβιβάστηκε, όμως στη Football League, αναπληρώνοντας κενές θέσεις που δημιοργήθηκαν στην επαγγελματική κατηγορία. Ο σύλλογος ήταν προετοιμασμένος γι αυτό το ενδεχόμενο από το καλοκαίρι και προχώρησε σε διαδικασίες σύστασης Π.Α.Ε. με το διακριτικό τίτλο «Π.Α.Ε. Νίκη Βόλου 1924».

Έμβλημα

Από το 2015 έως το 2018, το ποδοσφαιρικό τμήμα της Νίκης Βόλου χρησιμοποιούσε το έμβλημα του ερασιτέχνη.

Γήπεδο

Φυσική έδρα της Νίκης Βόλου είναι το «Παντελής Μαγουλάς» με χωρητικότητα 5.000 θεατών. Βρίσκεται στην περιοχή της Νέας Ιωνίας. Χτίστηκε το 1924 και ανακατασκευάστηκε το 1970. Το ρεκόρ θεατών είναι 6.300 (Νίκη Βόλου - Λάρισα, την περίοδο 2004-05). Τις περιόδους 2004-08, 2009-10, 2012-14 και 2017-19 χρησιμοποιήθηκε ως έδρα το Πανθεσσαλικό Στάδιο. Από την σεζόν 2019-20 η ομάδα θα παίζει (μέχρι να ολοκληρωθούν τα έργα στο «Παντελής Μαγουλάς») στο Δημοτικό Στάδιο Νεάπολης Βόλου. Προσωνύμιο της ιστορικής έδρας της ομάδας είναι η «Κλούβα», λόγω του μικρού μεγέθους του γηπέδου και της ελάχιστης απόστασης του αγωνιστικού χώρου από τη κερκίδα, που έκανε τους αντίπαλους ποδοσφαιριστές να νιώθουν εγκλωβισμένοι στο γήπεδο. Το γήπεδο παίρνει νέα μορφή από το 2019, καθώς η Θύρα 3 (ιστορικής σημασίας για τους οργανωμένους φιλάθλους της Νίκης) ανακατασκευάζεται, ένα έργο που θα κοστίσει 243.846€, ποσό που θα καλυφθεί εξ ολοκλήρου από την Περιφέρεια, και θα είναι χωρητικότητας 1.300 ατόμων περίπου, θα έχει  μήκος 58,55μ., πλάτος 8,75μ. και θα φτάνει σε ύψος τα 6,50μ.

Αντιπαλότητες

Εδώ και οχτώ δεκαετίες η Νίκη Βόλου έχει αντιπαλότητα με τον Ολυμπιακό Βόλου στο γνωστό «Ντέρμπι του Βόλου» και με την Α.Ε.Λ.. Επίσης έχει φιλικές σχέσεις με τον ΟΦΗ, τον ΠΑΣ Γιάννινα, τον Πανιώνιο και τον Απόλλων Σμύρνης.